Wilhelmsfeld

**Wilhelmsfeld** is e Dorf un e Gemoinde vun rund 3200 Oiwuhner im kurpälzische Odewald. Es is in schdaadlisch ååerkannder Luftkurort.

## Geografie
### Lag un Nadurraum
Di Gemajkung liggt zwische 280 un 530 m Heh un nimmd e Fläsch vun 475 Hegda oi. 54,3 % vun da Gemajkung sin bewaldede Hehe. In die is des Hilschbachdal oigschnidde, mi-de besiedelde (25,5 % mit de Verkehrsfläsche) un de låndwärtschafdlisch genutze Fläsche (19,6 %). 

Da geologische Unnergrund beschdeht zum allergreeschde Deil aus Bundsandschdåå. Bloß uf-m Grund vum Hilschbachdal is Granit zu finne un driwwer Sedimente (Ablagerundsgschdoine) ausm Perm. Selle sinn vulkånische Tuffe ausm Rodliggende un e bissl Ablarerunge aus-m Zeschschdåå.

### Nåchbagemoinde
Di Gemajkung vun Wilhelmsfeld schdeßt an folgende Orde åå: im Norde Hinnerheibach (Gem. Kreizschdåånisch), im Nordoschde Kreizschdåånisch, im Oschde, s Hilschbachdal abwärts, Neidorf (Gem. Schäna), im Siedoschde Schäna, im Siede di Glashitt (Heidlberg), un im Nordweschde Aldebach (Schriese). Im Norde schiebt sisch da Centwald, e Exklav mit-eme Waldgebiet vun da Schdadt Woinem in di Gemajkung vun Wilhelmsfeld noi.

### Gemoindeunnerdeilung
Urschbringlisch is Wilhelmsfeld aus drei klååne Haisergrubbe beschdånne, demm Owwer-, Middl- un Unnerdorf. Bis heit sin di Fläsche dazwische immer weider uffgsiedelt worre, bis in zåmmehängender Ord enschdånne is, mid-are zimmlisch loggare Bebauung. 

## Gschischt
Im Johr 1710 hot sisch di Kurfärschtlisch Kellerei Waldegg an di kurfärschtlisch pälzische Regierung in Heidlberg gewendt un vorgschlaare, an da Hilschbach e klääni Siedlung zu grinde. E paa Bauare aus Heilischkreizschdåånisch, Eidabach un Hilsehåå hädde do gern gånz nei åågfånge. Nochdemm da Kurfärschd Johann Wilhelm di Erlaubnis gewwe hot, sinn im Friejohr 1711 da Adam un da Peter Reinhard aus Heilischkreizschdåånisch, da Hans un da Hans Georg Gärtner aus Eidabach un da Leonhardt Müller aus Hilsehåå kumme un hawwe Wald gerod. Die Håndvoll ääfache Bauare ware also di Grinder vun Wilhelmsfeld. 

Wie-s in sellare Zeit duajschaus iwwlisch waa, hot ma denn Ort em Låndesherr zu Ehre Wilhelmsfeld gedaaft. Di Leit vun de Därfer in da Umgewung hawwe awwer „Neies Dorf“ dezu gsaat, un aa di Wilhelmsfelder selwer noch e paa Johrzehnde lång, wie ma in de kadolische Kärschebischer sehe kånn. Zur Unnerscheidung hot ma doher des benåchbarde, äldare Neidorf in Altneidorf umgedaaft. Nochdemm da Ord Åfångs zur Gemajkung vun Heilischkreizschdåånisch geghehrt hot, is-a mit-em Iwwergång an Bade im Johr 1803 selbschdännisch worre. S gheare kää ånnare Orde dazu.

## Bevelgerung
### Oiwuhnerentwigglung

## Bolidik
### Gemoinderot
Da Gemoinderot hot außer-m vorsitzende Birgameischda värzeh Mitglieder, wu alle fimf Johr direkt gewehlt werre. Sei-da Kummunalwahl 2014 verdeile sisch di Måndade folgendermaße (in Klammare 2009):

### Wabbe
Di Blasonierung vum Wabbe heeßt: In Blau e schräggschdelldi, gschdärzdi Sischl (mi-da Schneid noch owwe) mit-eme schwaze Griff, iwwerdeckt mit-eme lingsgekehrde silwerne Beil mit-eme schwaze Griff.

Des Wabbe geht uf e Siegl aus-em Johr 1810 zurigg. Di Sischl un s Beil simbolisiere di Landwärtschaft un di Waldärwet, di zwee wischdischde Gewerwezweige in Wilhelmsfeld im 19. Johrhunnert. Di Flagg is Weiß-Blau.

### Pattnaorde
Seit 2008 gibt-s e Pattnaschaft mit Calamba uf de Philippine, da Gebortsschdadt vum Azt, Dischder un Nazionalheld José Rizal. Der hot e zeitlång in Wilhelmsfeld gewuhnt, wie-a in Heidlberg schdudiert hot, un hot an soim Romån „Noli me tangere“ gschriwwe.

## Ekonomie
Nochdemm di meischt Zeit di Lånd- un Forschtwärtschaft di wischdigschd Erwerbsquell war, sin heit nohzu 90 vun Hunnat erwerbsdädische Wilhelmsfelder Auspendler. Wilhelmsfeld hot kää Gewerwegebiet. Noch da Ernennung zum Luftkurort im Johr 1966 hot da Turismus zunägscht emol an Bedeidung gewunne, un es hot 27.000 Iwwernachdunge im Johr gewwe. Des hot mit de Johre allerdings widder nochgelossse. Heit is Wilhelmsfeld in beliebder Ort fär Wanderausflieg odder im Winder mit soine drei Loipe vun vier, fimf un zäh Kilomeder aa zum Långlaafe.

## Kuldur
### Brauchdum
Jedes Johr am Fasnachtdinschdag wärd e Fasnachtsfaier åågezindt, un daß da Winder verdriwwe wärd un s e fruchdbares Johr gibt, rolld ma e Faierrad de Buggl nunner ins Dal. Der Brauch is tibisch fär de siedweschdliche Odewald in da Gejend vun Wilhelmsfeld un Schäna un denn gibt’s noch in e paa wennische Orde. 

Wie in da Kurpalz iwwlisch wärd am Sunndag Lätare, drei Woche vor de Oschdare, da Winder mid-eme Summerdagszug vollends verabschied. 

Am erschde Wocheend im Juli feierd Wilhelmsfeld soi Kerwe. Dodezu ghert seid 2001 aa da Kerwelaaf, in Halbmarathon un in 10-km-Laaf dursch de Ord un vor allem dursch de Wald.

### Seheswärdischkeide
#### Teltschik-Aussischdsturm
Uf em 530 m hoche Schriesemer Kopf schdeht da aus Holzfachwerg gebaude Teltschik-Aussischdsturm. Di draarende Holzbalge vun soim Gerischd sin aus Lärscheholz, di Aussischdsbladdform uff 36 m Heh aus Eischeholzdiele. Di Wendeldrebb hot 192 Schdufe. Da Turm is 2001 noch eme Blån vum Ajschidegd Robert Teltschik gebaud worre. Ma hot rundrum en weide Bligg.

## Lidaradur
* Harald Gomille: *Wilhelmsfeld: Die Geschichte der Gemeinde.* Ubschtadt-Weiher 2004, ISBN 978-3-89735-267-4
* *Die Stadt- und die Landkreise Heidelberg und Mannheim (Amtliche Kreisbeschreibung).* Zwedder Bånd: *Die Stadt Heidelberg und die Gemeinden des Landkreises Heidelberg.* Kallsruh 1968

## Netzseide
* Hoimat- un Verkehrsveroi Wilhelmsfeld

### Oinzlnochweis